**Bemutatkozó**

Szabó Szilárdnak hívnak, 1982-ben születtem Nagykanizsán. Születésemtől fogva itt élek, itt nőttem fel, így gyermekkoromtól kezdve kötődöm a városhoz. A középiskolai éveket a Batthyány Lajos Gimnázium tanulójaként töltöttem, majd az érettségit követően a Pécsi Tudományegyetem Műszaki és Informatikai Karán folytattam a tanulmányaimat, ahol 2006-ban diplomáztam. Ezt követően a felsőfokú tanulmányaimat minőségbiztosítás szakirányon tovább folytatva, oklevelet és minőségbiztosítási szakmérnök diplomát szereztem 2008-ban. Munkámhoz és érdeklődésemhez kapcsolódóan munkavédelmi területen is folytattam tanulmányokat, illetve szereztem végzettséget.

Foglalkozásomat és végzettségemet tekintve mérnök vagyok. 2007-ben csatlakoztam egy világhírű multinacionális vállalat fejlesztőmérnöki csapatához, ahol sok éven át nagyszerű kollégákkal együtt dolgozva rengeteg tapasztalatot és sokrétű szemléletet szereztem.

Többek között a céltudatosság és a következetesség is jellemez, ezért szívesen csatlakozom építő, előre mutató dolgokhoz. Gyermekkorom óta lokálpatriótának vallom magam, akinek mindig is fontos volt Nagykanizsa élete, fejlődése és jó hírének megőrzése. Bízom benne, hogy munkámmal hozzájárulhatok a városunkat tovább építő célok eléréséhez és aktív részese lehetek egy olyan fejlesztő munkának, ami a város lakóinak érdekét és egyben Nagykanizsa fejlődését is szolgálja.

***Szabó Szilárd***